Kristian Pihl Lorentzen (V), 2010-11-18:
I forbindelse med postomdelingen i Danmark har Venstre følgende tre overordnede mål: For det første at vi ubetinget sikrer en fortsat landsdækkende postbefordring af god kvalitet til enhedstakster i kraft af befordringspligten, for det andet at vi sikrer et åbent, velfungerende og konkurrencebaseret postmarked i forbindelse med gennemførelsen af EU's tredje postdirektiv, og for det tredje at vi håndterer udfordringen med den kraftigt dalende brevmængde i Danmark.
Med dette forslag til postlov opfylder vi lige netop disse tre mål.
Lovforslaget er baseret på en bred politisk aftale fra maj i år, en aftale, hvor partierne tog ansvar for at sikre en god postservice på land og i by, samtidig med at vi netop tager højde for den kraftigt dalende brevmængde.
Teknologiens landvindinger kan nu for alvor mærkes på postmarkedet.
Elektronisk post, sms og mms erstatter almindelige breve i stor stil.
Det er positivt, at vi i Danmark også udnytter de nye muligheder for effektiv og hurtig kommunikation, men det betyder en kraftigt faldende brevmængde, og det presser naturligvis Post Danmarks økonomi.
Det er vi nødt til at forholde os til her i Folketinget, idet vi ubetinget vil bevare den udgiftskrævende befordringspligt, der jo er central for sammenhængskraften i vort land.
Og det skal ske, uden at posten skal på finansloven med store udgiftsposter hvert eneste år.
De penge kan vi bruge til andre gode formål.
Med dette lovforslag sikrer vi en god landsdækkende postbefordring, samtidig med at Post Danmark sikres en robust økonomi i årene frem som den befordringspligtige virksomhed.
Desuden skaber vi nu ens vilkår for alle postmodtagere.
Eksempelvis sikres det, at alle borgere, der ikke selv er i stand til at afhente deres post i brevkassen, kan få posten leveret direkte til døren uafhængigt af alder og boligform.
Et andet eksempel er, at der fra 1. januar 2012 er krav om placering af postkasse i skel for alle parcelhuse og villaer, også dem, der er opført før 1973.
For landejendomme skal postkassen fremover placeres i det naturlige skel til ejendommen, dog maksimalt 50 m fra stuehuset.
For et såkaldt A-brev, der omdeles fra dag til dag, stiger portoen fra 5,50 kr. til 8 kr.
Til gengæld bliver det nemmere at sende B-breve, der fordeles inden for 2-3 dage.
I dag kan B-breve kun sendes fra posthuset, men fremover kan de puttes i postkasserne landet over.
Der forudser jeg, at rigtig mange vil benytte sig af B-brevene fremover, fordi portoen jo er markant lavere, nemlig 6 kr.
Portostigninger er absolut ikke Venstres livret, men vi er og bliver nødt til at sikre det økonomiske grundlag for at bevare befordringspligten i hele landet.
Venstre hilser det meget velkommen, at vi med lovforslaget bryder med det monopol, som Post Danmark hidtil har haft på fordeling af breve op til 50 g.
Den fulde åbning af markedet giver nye konkurrerende postvirksomheder mulighed for at komme på banen, hvorved der kan skabes en sund konkurrence til gavn for borgere og virksomheder.
Vi kan nu se frem til et mere dynamisk postmarked, hvor servicen i højere grad tilpasser sig postbrugernes behov og ønsker.
Sammenfattende er der tale om et godt lovforslag, der glædeligvis er baseret på en bred politisk aftale mellem de fleste af Folketingets partier.
Jamen det er klart, at der, hvor vi går ind med en befordringspligt, er for den adresserede post.
Med hensyn til den uadresserede post er der mange aktører på området, og derfor kan vi jo ikke gå ind med en lovgivning og give garantier på det område.
Det ligger simpelt hen i befordringspligten.